Yoʻl-patrul xizmati statsionar postlarini bosqichma-bosqich qurish, rekonstruksiya va modernizatsiya qilish tadbirlari dasturini tasdiqlash toʻgʻrisida
(resolution, 2024-05-07)

Oʻzbekiston Respublikasi Prezidentining “Yoʻl harakati xavfsizligini taʼminlash tizimini yanada takomillashtirish chora-tadbirlari toʻgʻrisida” 2017-yil 11-iyuldagi PQ-3127-son qaroriga muvofiq va Yoʻl harakati xavfsizligi davlat xizmatining yoʻl-patrul xizmati statsionar postlarida tegishli sharoitlar yaratish maqsadida Vazirlar Mahkamasi qaror qiladi: 1. Yoʻl harakati xavfsizligi davlat xizmatining yoʻl-patrul xizmati statsionar postlarini bosqichma-bosqich qurish, rekonstruksiya va modernizatsiya qilish tadbirlari dasturi ilovaga* muvofiq tasdiqlansin. 2. Oʻzbekiston Respublikasi Ichki ishlar vazirligi Yoʻl harakati xavfsizligi davlat xizmatining yoʻl-patrul xizmati statsionar postlarini (keyingi oʻrinlarda YPX deb ataladi) bosqichma-bosqich qurish, rekonstruksiya va modernizatsiya qilish doirasida: Qoraqalpogʻiston Respublikasi Vazirlar Kengashi va viloyatlar hokimliklari huzuridagi “Yagona buyurtmachi xizmati” injiniring kompaniyalari — buyurtmachilar etib; bosh loyihalashtirish va pudratchi tashkilotlar — belgilangan tartibda oʻtkaziladigan tanlov (tender) savdolari natijalari boʻyicha belgilansin. 3. Oʻzbekiston Respublikasi Ichki ishlar vazirligi: ilgari modernizatsiya qilingan YPX postlari, shuningdek yoʻl harakati xavfsizligini taʼminlash boʻyicha yagona markazlashtirilgan axborot tizimini tashkil etish hisobga olingan holda, YPX statsionar postlari qulay joylashtirilishini; loyiha-smeta hujjatlari ishlab chiqilishini, shuningdek YPX statsionar postlarining tasdiqlangan namunaviy sxemalarga qatʼiy muvofiq ravishda qurilishi va rekonstruksiya qilinishi yuzasidan nazoratni taʼminlasin. 4. Qoraqalpogʻiston Respublikasi Vazirlar Kengashi, viloyatlar hokimliklari ushbu qarorda nazarda tutilgan tadbirlarni amalga oshirish doirasida: loyiha-smeta hujjatlarini ishlab chiqish, qurilish-montaj ishlarini bajarish va optik aloqa liniyalarini oʻtkazish uchun zarur ruxsat beruvchi hujjatlarni rasmiylashtirish ishlari tashkil etilishini taʼminlasin; Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi bilan birgalikda trassalarni topografik suratga olish ishlarini hamda tashqi muhandislik kommunikatsiyalarini qurish uchun belgilangan tartibda yer uchastkalari berilishini tashkil etsin. 5. “Oʻzbektelekom” aksiyadorlik kompaniyasi Oʻzbekiston Respublikasi Ichki ishlar vazirligining buyurtmanomalariga binoan: ushbu qarorda nazarda tutilgan tadbirlarni amalga oshirish doirasida optik aloqa liniyalari oʻtkazish ishlarini bajarish uchun pudratchi tashkilotlarni belgilangan tartibda aniqlasin; maʼlumotlar uzatish xizmatlari koʻrsatsin va zamonaviy telekommunikatsiya tarmoqlarini barpo etsin. 6. Oʻzbekiston Respublikasi Davlat arxitektura va qurilish qoʻmitasi loyiha-smeta hujjatlarining belgilangan tartibda davlat ekspertizasidan oʻtkazilishini taʼminlasin va bajariladigan qurilish-montaj ishlari sifati yuzasidan davlat arxitektura-qurilish nazorati oʻrnatsin. 7. Oʻzbekiston Respublikasi Iqtisodiyot vazirligi va Moliya vazirligi har yili tasdiqlanadigan mablagʻlar doirasida Qoraqalpogʻiston Respublikasi Vazirlar Kengashi va viloyatlar hokimliklari huzuridagi “Yagona buyurtmachi xizmati” injiniring kompaniyalarining asoslangan hisob-kitoblari boʻyicha 2018-yildan boshlab, ushbu qarorda nazarda tutilgan tadbirlarni amalga oshirish doirasida obyektlarni loyihalashtirish, qurish, rekonstruksiya hamda modernizatsiya qilish uchun kapital mablagʻlar limitlarini nazarda tutsinlar. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov va Oʻzbekiston Respublikasi Ichki ishlar vaziri P.R. Bobojonov zimmasiga yuklansin.